**ЗАКОН ЗА ПРИСТАПНОСТ НА ВЕБ - СТРАНИЦИТЕ И МОБИЛНИТЕ АПЛИКАЦИИ НА ИНСТИТУЦИИТЕ ОД ЈАВНИОТ СЕКТОР**[[1]](#footnote-1)

**Предмет и опфат на законот**

**Член 1**

Со овој Закон се уредуваат обврските и условите кои треба да ги исполнат институциите од јавниот сектор како и мерките и активностите кои се преземаат од институциите од јавниот сектор со цел да се овозможи правото на пристап до веб-страниците и мобилните апликации на сите корисници, особено на лицата со попреченост.

**Цели на законот**

**Член 2**

(1) Со овој закон се овозможува правото на еднаков пристап на лицата со попреченост до услугите и информациите кои се објавени на веб-страниците, а ги даваат, односно ги објавуваат институциите од јавниот сектор.

(2) Со овој закон се овозможува правото на еднаков пристап на лицата со попреченост до услугите и информациите од јавниот сектор кои им се нудат на граѓаните преку мобилни апликации за паметни уреди, на исто ниво на ефикасност и корисничко искуство какво што имаат и сите други граѓани во државата.

**Примена на законот**

**Член 3**

(1) Институциите од јавниот сектор се должни да ги исполнат обврските и условите предвидени со овој закон.

(2) Институциите од јавниот сектор можат да преземат мерки и активности кои ги надминуваат минималните барања од членот 6 од овој закон за пристапност до веб - страниците и мобилните апликации предвидени со овој закон.

(3) За прашањата што не се уредени со овој закон и за прашањата за кои овој закон не упатува на примена на друг закон, се применуваат одредбите од Законот за слободен пристап до информации од јавен карактер.

**Исклучоци од примената**

**Член 4**

(1) Овој закон не се применува на веб-страници и мобилни апликации на медиумската содржина од јавниот радиодифузен сервис;

(2) Овој закон не се применува на содржините на веб-страниците и мобилните апликации кои се:

1. формати на канцелариски датотеки објавени пред 23 септември 2024 година, со исклучок на содржината потребна за тековни постапки што ги спроведува институцијата од јавниот сектор од својата надлежност;

2. претходно снимена медиумска содржина во формат на аудиозапис, видеозапис, аудио и видеозапис, аудио и/или видеозапис со можност за интеракција, објавени пред 23 септември 2024 година.

3. медиумски содржини во формат на аудиозапис, видеозапис, аудио и видеозапис, аудио и/или видеозапис во комбинација со интеракција кои се пренесуваат во живо;

4. интернет мапи и услуги за мапирање, доколку клучните информации се обезбедени на друг пристапен дигитален начин за мапи наменети за навигациска употреба;

5. содржина од трета страна која не е финансирана, изработена за јавна институција или управувана од институција од јавниот сектор;

6. репродукции на предмети во збирки на наследство во приватна или државна сопственост, од историско, археолошко, културно, уметничко, научно или техничко значење, коишто се дел од збирки што се чуваат во јавни институции, доколку не можат да бидат целосно пристапни поради неусогласеност на барањата за пристапност со зачувувањето на предметниот објект или автентичноста на репродукцијата, или недостапност на автоматизирани и економични решенија кои лесно ќе го извлечат текстот на ракописите и/или другите предмети од збирките на наследство и ќе ги трансформираат во содржина што одговара на барањата за пристапност;

7. содржината на веб-страниците достапни само за одредена група на лица, а не за пошироката јавност, објавени пред 23 септември 2024 година, се до нивно ажурирање од страна на институциите од јавниот сектор на таквите веб-страници;

8. содржина на веб-страници и мобилни апликации кои се означуваат како архиви, односно кои содржат само податоци што не се потребни за тековни постапки и не се ажурирани или уредени по 23 септември 2024 година.

**Дефиниции**

 **Член 5**

1. Одделни изрази употребени во овој закон, го имаат следново значење:

**1.„Институции од јавен сектор“,** се органите на државната и на локалната власт и други државни органи основани согласно со Уставот и со закон и институциите кои вршат дејности од областа на образованието, науката, здравството, културата, трудот, социјалната заштита и заштитата на детето, спортот, како и во други дејности од јавен интерес утврден со закон, а организирани како агенции, фондови, јавни установи и јавни претпријатија основани од Република Северна Македонија или од општините, од Градот Скопје, како и од општините во Градот Скопје.

**2. „Веб-страница“** e единечна или колекција на веб-страници, дизајнирана, развиена, и/или финансирана од или во име на институција од јавниот сектор за употреба од страна на корисниците на компјутери, мобилни уреди, паметни телефони и друго, до која се пристапува со помош на интернет прелистувач.;

**3. „Веб апликација“** е програма што се наоѓа на веб-сервер и до која може да се пристапи преку интернет прелистувач или друга програма со функции за навигација кои работат според стандардите на интернетот**;**

**5. „Мобилна апликација“** е софтверско решение дизајнирано и развиено од институција од јавниот сектор или дизајнирано, развиено и финансирано од или во име на институцијата од јавниот сектор со цел да се користи од пошироката јавност, што не ги вклучува мобилните уреди, софтверот што ги контролира овие уреди (оперативниот систем) или хардверот;

**6. „Пристапност на веб-страница“** е карактеристика на нејзиниот дизајн и имплементација која им овозможува на лицата со попреченост да можат да ги примаат објавените информации и да можат да ги користат понудените услуги со високо ниво на ефикасност и ефективност, односно да имаат еднакво корисничко искуство со останатите;

**7. „Интернет-пристапност“** е начин преку кој се овозможува мрежните места да бидат достапни за лицата кои користат широк опсег на уреди, софтверски производи/апликации и кориснички агенти, покрај стандардни прелистувачи.

**8. „Универзален дизајн“** е дизајн на производите и животната средина (околина) што треба да овозможи нивно користење од страна на сите корисници, без притоа да има потреба од нивна адаптација или специјализиран дизајн;

**9. „Дигитална пристапност“,** -е начин на кој веб-страниците, мобилните апликации, електронските документи, дигиталните алатки и технологии се развиени, за лицата со попреченост да можат без проблеми да ги користат нивните содржини;

**10. „Интерактивни елементи“** – се делови од веб-страниците и мобилните апликации кои се наменети за внес на податоци, промена на содржината и друг вид на интеракција од страна на корисникот;

**11.„Мерни податоци**“ се квантитативни резултати од активностите за следење извршени за да се потврди усогласеноста на веб-страниците и мобилните апликации на институциите од јавниот сектор со барањата за пристапност утврдени во член 6 од овој закон. Тие вклучуваат нумерички информации за примерок од тестирани веб-страници, мобилни апликации и нумерички информации за нивото на пристапност.

**12.„Канцелариски формати на датотеки“** се документи кои не се наменети за употреба на веб-страници, а кои се вклучени во веб-страниците, како што е формат за пренослив документ (.pdf) и документи во отворени (odf формати како odt, odp, ods итн.) или сопственички формати на документи (.doc, .docx, . итн и слично );

**13. „Медиумска содржина“** во смисла на овој закон е какви било податоци, текст, звуци, слики, графики, музика, фотографии или реклами, вклучувајќи видео, стриминг содржина, веб-емисии, подкасти, блогови, онлајн форуми и виртуелни простории за разговор.

**14.„Документ"** е секој запис на информација без разлика на нејзината физичка форма или карактеристики, пишан или печатен текст, карти, шеми, фотографии, слики, цртежи, скици, работни материјали, како и звучни, гласовни, магнетски или електронски, оптички или видео снимки во која било форма, како и пренослива опрема за автоматска обработка на податоци со вградени или преносливи мемории за складирање на податоците во дигитална форма.

**Барања за пристапноста на веб-страниците и мобилните апликации**

**Член 6**

(1) Институциите од јавниот сектор се должни да ги преземат неопходните мерки и да ги исполнат минималните барања за да ги направат веб-страниците и мобилните апликации пристапни, што значи дека треба да ги следат принципите за веб-пристапност.

(2) Барањата за веб-пристапност, во согласност со ставот 1 од овој член се:

- восприемливост – можност да се согледа содржината најмалку со едно сетило од страна на корисниците;

- оперативност – можност за употреба на интерактивните елементи без разлика на начинот на кој тоа се прави;

-разбирливост – можност да се разбере значењето на интерактивните елементи и како се користат. Тие треба да бидат предвидливи и конзистентни и

- робусност – содржината да може веродостојно да се толкува од различни кориснички програми, вклучително и од асистивни технологии.

(3) Усогласеноста на барањата за веб-пристапност од ставот (1) на овој член, институцијата од јавниот сектор ги постигнува преку усогласување на својата веб-страница или мобилна апликација со Упатството од член 9 став (4) од овој закон.

**Непропорционално оптоварување**

**Член 7**

(1) Институцијата од јавниот сектор врши проценка до кој степен усогласувањето со барањата за пристапност утврдени во членот 6 од овој закон наметнува непропорционално оптоварување.

(2) При вршењето на проценката од ставот (1) на овој член институцијата од јавниот сектор врз основа на соодветни докази, треба да ги земе предвид:

– големината, ресурсите и природата на самата институција и

– проценетите трошоци и придобивки за институцијата од јавниот сектор во однос на проценетите придобивки за лицата со попреченост, земајќи ја предвид зачестеноста и времетраењето на користењето на поединечна веб-страница или мобилна апликација.

(3) Доколку институцијата од јавниот сектор, врз основа на проценката од ставот (1) на овој член, поткрепена со соодветни докази имајќи го во предвид ставот (2) од овој член, утврди дека исполнувањето на барањата од членот 6 на овој закон за одредена веб-страница или мобилна апликација би претставувало непропорционално оптоварување, може да направи соодветно отстапување од исполнувањето на барањата за пристапност.

(4) Во случајот од ставот (3) на овој член, институцијата од јавниот сектор во изјавата за пристапност од членот 8 на овој закон ќе ги образложи деловите од барањата за пристапност кои не можеле да се исполнат и доколку е соодветно обезбедува алтернативен начин за пристап до содржината.

(5) Институцијата од јавниот сектор е должна да изврши ревизија на деловите од барањата за пристапност кои претставуваат непропорционално оптоварување и да направи повторна проценка во период од 1 година.

(6) Проценката од ставот 5 на овој член се врши најмалку еднаш годишно се до исполнување на барањата за пристапност од членот 6 на овој закон.

**Изјава за пристапност и повратни информации**

**Член 8**

(1) Институцијата од јавниот сектор е должна да изготвува, објавува и еднаш годишно да ажурира детална, сеопфатна и јасна изјава за пристапност во однос на усогласеноста на нејзините веб-страници и мобилни апликации, во согласност со одредбите на овој закон.

(2) Изјавата за пристапност од ставот (1) од овој член треба да содржи:

- објаснување за делови од содржината кои не се пристапни, причините за оваа непристапност и можноста за обезбедување пристапни алтернативи;

- опис и линк за повратни информации што му овозможува на секое лице да ја извести соодветната институција од јавниот сектор за неисполнувањето на барањата за пристапност на веб-страниците или мобилните апликации на институцијата или да ги побараат информациите наведени во член 6, ставот (2) од овој закон, како и информации кои се изземени од усогласување со барањата за пристапност поради непропорционално оптоварување согласно член 7 од овој закон и линк до веб-страницата на институцијата што врши надзор, пред која може да се започне постапка во случај кога корисникот не е задоволен од одговорот на известувањето или барањето.

(3) Изјавата за пристапност на веб-страниците се објавува на веб-страницата на институцијата од јавниот сектор, притоа таа мора да биде во пристапна форма.

(4) Изјавата за пристапност на мобилни апликации се објавува на веб-страницата на институцијата од јавниот сектор што ја изготвилo мобилната апликација или за која мобилната апликација била изготвена, или се презема при преземање на мобилната апликација заедно со други достапни информации.

(5) Формата и содржината на Изјавата за пристапност од ставот (3) и ставот (4) на овој член ја пропишува Министерството за дигитална трансформација.

(6) Институцијата од јавниот сектор е должна да одговори на известувањето или барањето на корисникот од став (2), алинеја 2 на овој член во рок од 15 дена од денот на приемот на известувањето или барањето или во истиот рок да го извести корисникот со детално образложение за причините кои бараат одложување, со информација за дополнителниот рок во кој ќе одговори на известувањето или барањето на корисникот, кој не може да биде подолг од 15 работни дена.

**Мерки и активности за обуки и промоција**

**Член 9**

(1)Министерството за дигитална трансформација (во понатамошниот текст на законот: Министерството) презема активности за олеснување на примената на правилата и мерките за пристапност на веб-страниците и мобилните апликации, предвидени со овој закон.

(2)Министерството организира и спроведува програми за обуки на вработените во институциите од јавниот сектор и други релевантни чинители за креирање, управување и одржување на содржините на веб-страниците и мобилните апликации во согласност со овој закон.

(3) Министерството ги презема потребните мерки за подигнување на свеста за пристапноста, придобивките за корисниците и сопствениците на веб-страниците и мобилните апликации, како и за можноста за давање повратна информација во случаи на неисполнување на барањата пропишани со овој закон.

(4)Министерството пропишува Упатство за адаптација на веб-страниците и мобилните апликации на институциите од јавниот сектор, коешто ќе биде усогласено согласно Европскиот стандард EN 301 549 развиен од Европскиот комитет за стандардизација.

**Следење и известување**

**Член 10**

(1) Министерството ја следи усогласеноста на веб-страниците и мобилните апликации на институциите од јавниот сектор со барањата за пристапност од членот 6 на овој закон, во согласност со Методологијата за следење на пристапноста на веб-страниците и мобилните апликации на институциите од јавниот сектор.

(2) Методологијата од ставот (1) на овој член ја пропишува Министерството за дигитална трансформација.

(3) Министерството најдоцна до 31 јануари во тековната година до Владата доставува извештај за резултатите од следењето на пристапноста на веб-страниците и мобилните апликации на институциите од јавниот сектор за претходната година.

 (5) Министерството презема активности за следење и давање препораки за усогласување на подзаконските акти со актуелните стандарди за пристапност во Европската Унија.

(6) Формата и содржината на извештајот, од ставот (3) од овој член, ги пропишува Министерството за дигитална трансформација.

**Надзор над примената на законот**

**Член 11**

(1) Надзор над спроведувањето на одредбите на овој закон врши Министерството за дигитална трансформација.

(2) Надзор над примената на член 8 од овој закон, во однос на остварувањето на правата на корисниците врши Агенција за заштита на правото на слободен пристап до информации од јавен карактер (во натамошниот текст: Агенцијата).

(3) За надзорот од ставот (2) на овој член соодветно се применуваат одредбите од посебниот закон со кој се уредува правото на слободен пристап до информации од јавен карактер.

**Надлежности на Агенцијата**

**Член 12**

(1) Надзорот над примената на членот 8 од овој закон од страна на Агенцијата опфаќа:

- дали институцијата од јавниот сектор ги презела сите неопходни мерки за да ги направи пристапни веб-страниците и мобилните апликации согласно членот 6 од овој закон;

- дали институцијата од јавниот сектор направила проценка до кој степен усогласеноста со барањата за пристапност наметнува непропорционално оптоварување во согласност со членот 7 од овој закон;

- дали институцијата од јавниот сектор објавува и ажурира изјава за пристапност во пристапна форма во согласност со член 8, ставовите (1), (3) и (4) од овој закон;

- дали институцијата од јавниот сектор објавила линк што ќе им овозможи на корисниците да ја известат институцијата за секоја неусогласеност со барањата за пристапност и да бараат информации за делови од содржината што не се достапни во согласност со член 8, ставот (2), алинеја (2) на овој закон;

- дали институцијата од јавниот сектор презела дејствија по примени барања или известувања од корисниците согласно член 8, ставот (6) од овој закон;

(2) При вршењето на надзор, Агенцијата има право да ги побара од институцијата од јавниот сектор сите информации што се од значење за постапката.

(3) Институцијата од јавниот сектор е должна да ги обезбеди и да ги достави до Агенцијата бараните податоци од ставот (2) на овој член, во рок од 15 дена.

**Прекршочни одредби**

**Член 13**

(1) За прекршоците утврдени во членот 14 од овој закон, прекршочна постапка води и прекршочна санкција изрекува Агенцијата, во согласност со одредбите од членот 40 од Законот за слободен пристап до информации од јавен карактер.

(2) Формата и содржината на прекршочниот налог ги пропишува директорот на Агенцијата.

**Член 14**

(1) Глоба во износ од 200 до 500 евра во денарска противвредност ќе му се изрече за прекршок на раководното лице во институцијата од јавниот сектор доколку не постапи во согласност со член 3, ставот (1) од овој закон.

(2) Глоба во износ од 1.000 до 2.000 евра во денарска противвредност ќе изрече за прекршок на институцијата од јавниот сектор ако:

а)не ги презеде сите неопходни мерки за да ги направи веб-страниците и мобилните апликации пристапни со тоа што ќе ги направи восприемливи, оперативни, разбирливи и робусни, во согласност со членот 6 од овој закон;

б) не направила проценка до кој степен е усогласеноста со барањата за пристапност наметнува непропорционално оптоварување, во согласност со член 7, ставот (1) и ставот (2) од овој закон;

в) не ја објавува и/или не ја ажурира редовно на својата веб-страница во пристапна форма Изјавата за пристапност на веб-страниците или мобилните апликации доколку не е преземена при преземањето на мобилната апликација во согласност со член 8, ставовите (1), (3) и (4) од овој закон;

г) не објавила линк што ќе им овозможи на сите корисници да ја известат институцијата за секоја неусогласеност со барањата за пристапност и да бараат информации за делови од содржината што не се пристапни во согласност со член 8, став (2), алинеја (2) од овој закон;

д) не објавила линк до веб-страницата на институцијата што врши надзор, пред која може да се започне постапка во случај кога корисникот не е задоволен од одговорот на известувањето или барањето согласно член 8, став (2), алинеја (3) од овој закон;

ѓ) не одговорила на известувањето или барањето на корисникот во рок од 15 дена од денот на приемот на известувањето или барањето или во дополнителниот рок согласно член 8, ставот (6) од овој закон;

**Подзаконски акти**

**Член 15**

Подзаконските акти уредени со овој закон ќе се донесат во рок од шест месеци од денот на влегувањето во сила на овој закон.

**Преодни и завршни одредби**

**Член 16**

(1) Министерството за дигитална трансформација ќе го поднесе првиот извештај од член 10 став (3) на овој закон најдоцна до 31 јануари 2027 година.

(2) Институциите од јавниот сектор кои имаат веб-страници објавени пред влегување во сила на овој закон, се должни да ги усогласат согласно одредбите од овој закон најдоцна до 01.01.2026 година.

(3) Институциите од јавниот сектор кои имаат активни мобилни апликации од пред влегување во сила на овој закон се должни да ги усогласат со одредбите од овој закон најдоцна до 01.01.2026 година.

**Влегување во сила и примена**

**Член 17**

Овој закон влегува во сила на осмиот ден од денот на објавувањето во „Службен весник на Република Северна Македонија“, а ќе почне да се применува од 01.01.2026 година.

1. Со овој закон се врши усогласување со Директивата (ЕУ) 2016/2102 на Европскиот парламент и на Советот од 26 октомври 2016 година за пристапност на веб-страниците и мобилните апликации на органите од јавниот сектор, со CELEX број 32016L2102 [↑](#footnote-ref-1)